寄晁以道
作者：劉跂
朝代：宋

paragraphs: 江東野老羹蓴絲，弗羨肉山酒爲池。
啖我故人吏未歸，脚靴手板方苦饑。
豈無盤飧置璧圭，我乏是物君非宜。
近聞示病作居士，不似齊州稱主司。
歲惡無乃饞所爲，自是不當食肉糜。
書來中有七字詩，問訊勞苦開人眉。
墨丸不減官隃麋，著書寂寞來孔時。
我曹老矣善自持，莫擬狂瘦勝癡肥。
他鄉異縣久別離，明月千里長相思。